মধ্যপ্ৰাচ্যৰ যুদ্ধৰ প্ৰভাৱ: উত্তৰ-পূৰ্বত গেছ চিলিণ্ডাৰৰ নাটনি, গুৱাহাটীসহ বিভিন্ন ঠাইত সমস্যাত সাধাৰণ ৰাইজ

মধ্যপ্ৰাচ্যত চলি থকা উত্তেজনা আৰু যুদ্ধৰ পৰিস্থিতিয়ে বিশ্বজুৰি খনিজাত সামগ্ৰীৰ বজাৰত অস্থিৰতা সৃষ্টি কৰিছে। এই পৰিস্থিতিৰ প্ৰভাৱ এতিয়া ভাৰততো পৰিলক্ষিত হৈছে। বিশেষকৈ উত্তৰ-পূৰ্বাঞ্চলত গেছ চিলিণ্ডাৰৰ যোগানত বিঘ্ন ঘটাৰ খবৰ পোৱা গৈছে।

উত্তৰ-পূৰ্বৰ ৮ টা বটলিং প্লেণ্টত সম্প্ৰতি গেছ বটলিং বন্ধ হৈ থকা বুলি জানিব পৰা গৈছে। ইয়াৰ ফলত গুৱাহাটীসহ অসমৰ বিভিন্ন ঠাইত ঘৰুৱা আৰু বাণিজ্যিক গেছ চিলিণ্ডাৰৰ যোগান কমি গৈছে। বহু গ্ৰাহকে বুকিং কৰাৰ পিছতো কেইবাদিন অপেক্ষা কৰিবলগীয়া হৈছে।

সাধাৰণ পৰিয়ালৰ ওপৰত প্ৰভাৱ…

গেছ চিলিণ্ডাৰৰ এই নাটনিয়ে আটাইতকৈ বেছি সমস্যাত পেলাইছে সাধাৰণ পৰিয়ালসমূহক। বহু গৃহিণীয়ে নিয়মীয়াকৈ ৰন্ধা-বঢ়াৰ কামত অসুবিধাৰ সন্মুখীন হৈছে। বহুতে সময়মতে চিলিণ্ডাৰ নোপোৱাৰ বাবে বিকল্প ব্যৱস্থাৰ সন্ধান কৰিবলগীয়া হৈছে।

সৰু ব্যৱসায়ীসকলৰ উদ্বেগ বৃদ্ধি…

এই সংকটে ক্ষুদ্ৰ ব্যৱসায়ীসকলকো যথেষ্ট সমস্যাত পেলাইছে। বিশেষকৈ সৰু হোটেল, ধাবা আৰু ৰেষ্টুৰেণ্ট ব্যৱসায়ীসকলৰ অৱস্থা অধিক সংকটজনক হৈ পৰিছে।
বাণিজ্যিক গেছ চিলিণ্ডাৰৰ নাটনিৰ বাবে বহু ব্যৱসায়ীৰ দৈনন্দিন ব্যৱসায় ব্যাহত হৈছে।

ব্যৱসায়ীসকলৰ মতে, চিলিণ্ডাৰ সময়মতে নাপাওঁতে ব্যৱসায় চলোৱা কঠিন হৈ পৰিছে । কিছুমানে বিকল্প ব্যৱস্থাৰ বাবে অতিৰিক্ত খৰচ বহন কৰিবলগীয়া হৈছে । খাদ্য সামগ্ৰীৰ দামো বৃদ্ধি পোৱাৰ আশংকা দেখা দিছে । বজাৰত মূল্য বৃদ্ধি হোৱাৰ আশংকা ।

গেছৰ যোগান কমি যোৱাৰ ফলত ব্যৱসায়ীসকলে অতিৰিক্ত খৰচ বহন কৰিবলগীয়া হৈছে। ইয়াৰ প্ৰভাৱ শীঘ্ৰে বজাৰত খাদ্য সামগ্ৰীৰ দাম বৃদ্ধি হিচাপেও দেখা যাব পাৰে বুলি আশংকা প্ৰকাশ কৰিছে বিশেষজ্ঞসকলে।

https://prathamkhabartv.com/wp-content/uploads/2026/03/AQMdBzOJLl4pt_h4rXUeGuSapOB8CA3pZ3kfgev2UtNbtizt8W0OX6lYlPGhPYQu_ieYFfV6qqBH8uQtclf3x8lmsuMJURw54fdOVlmbM_o1RA.mp4

মুখ্যমন্ত্ৰী হিমন্ত বিশ্ব শৰ্মাৰ মন্তব্য…

এই বিষয়ত অসমৰ মুখ্যমন্ত্ৰী হিমন্ত বিশ্ব শৰ্মাই সাংবাদিকৰ আগত মন্তব্য কৰি কয় যে,
“গেছৰ নাটনিৰ সমস্যা দূৰ কৰিবলৈ ভাৰত চৰকাৰে আৰু আমিও বিষয়টো বিবেচনা কৰি আছো। গেছ আৰু তেলৰ কোনো বৃহৎ সংকট হোৱা নাই।”

মুখ্যমন্ত্ৰীয়ে জনোৱা মতে, কেন্দ্ৰীয় চৰকাৰৰ সৈতে সমন্বয় কৰি পৰিস্থিতি নিয়ন্ত্ৰণত ৰাখিবলৈ ব্যৱস্থা গ্ৰহণ কৰা হৈছে।

https://prathamkhabartv.com/wp-content/uploads/2026/03/AQPzx4Eyl8iqVxTVUos_S0CGfkhvfLCNuoIldxZ4y9-3TpUCYp_l5gaGaG1uRcZCBsig7K9dQtuURbtC4odt_wJj7XBj4gv_Vd4GZn6Lw_n05Q.mp4

আগন্তুক দিনত কি হ’ব ?

মধ্যপ্ৰাচ্যৰ যুদ্ধৰ পৰিস্থিতি যদি এইদৰে অব্যাহত থাকে, তেন্তে বিশ্বজুৰি জ্বালানি বজাৰত অধিক অস্থিৰতা সৃষ্টি হোৱাৰ সম্ভাৱনা আছে। ইয়াৰ প্ৰভাৱ ভাৰতসহ উত্তৰ-পূৰ্বাঞ্চলতো অধিক অনুভৱ কৰা যাব পাৰে বুলি আশংকা কৰা হৈছে।

বৰ্তমান সময়ত সাধাৰণ ৰাইজ আৰু ব্যৱসায়ীসকলৰ মাজত একেটাই প্ৰশ্ন – কেতিয়া স্বাভাৱিক হ’ব গেছ চিলিণ্ডাৰৰ যোগান? এতিয়া সকলোৰে দৃষ্টি ভাৰত চৰকাৰ আৰু সংশ্লিষ্ট সংস্থাসমূহে গ্ৰহণ কৰা পৰৱৰ্তী পদক্ষেপৰ ওপৰতেই আছে।